এ খুনের মূল পরিকল্পনাকারী হাজী আবদুর রহিম সর্দার। সে মালয়েশিয়া প্রবাসী। সেখানে বসেই সে খুনের ছক আঁকে। খুনের দায়িত্ব দেয় তার ঘনিষ্ঠ একরামকে। একরাম ও তার শ্যালক বায়েজিদসহ আরও ৪ কিলার ইমাম হত্যাকাণ্ডে অংশ নেয়। গোয়েন্দা পুলিশের সহকারী কমিশনার মো. শহীদুল্লাহ বলেন, রহিমের পরিকল্পনা  অনুযায়ী ঘাতকরা গত মাসের প্রথম দিকে রাজধানীর শেরেবাংলানগর থানাধীন পশ্চিম শ্যাওড়া পাড়ার ৫৪৯/এ নম্বরের শামীম সরণির নর্দার্ন রানীলয় ভবনের চার তলার একটি ফ্ল্যাট বাসা ভাড়া নেয়। পরে ২০শে ডিসেম্বর ওই নতুন বাসায় মিলাদ পড়ানোর কথা বলে ইমামকে ডেকে নিয়ে নৃশংসভাবে হত্যা করে। হত্যাকাণ্ডের ১২ দিন পর গত পহেলা জানুয়ারি শেরেবাংলানগর থানা পুলিশ হাত-পায়ে শেকল দিয়ে বাঁধা ও পুরো মুখে স্কচটেপ পেঁচানো ইমামের পচা ও অর্ধগলিত লাশ উদ্ধার করে। ২০শে ডিসেম্বর ইমাম নিখোঁজ হওয়ার পরপরই রমনা থানায় একটি জিডি করা হয়। পরে লাশ উদ্ধারের পর নিহতের  ছোট ভাই হাফেজ শোয়াইব রমনা থানায় অপহরণসহ হত্যা মামলা দায়ের করেন। এরপরই পুলিশের পাশাপাশি মহানগর গোয়েন্দা পুলিশের সদস্যরা তদন্ত শুরু করেন। ডিসি মো. মনিরুল ইসলামের নির্দেশনায় এডিসি মো. মনিরুজ্জামানের তত্ত্বাবধানে সিনিয়র সহকারী পুলিশ কমিশনার মো. শহিদুল্লাহর সমন্বয়ে একটি বিশেষ টিম রাজধানী ঢাকা ও এর বাইরে অভিযান চালায়। অভিযানের এক পর্যায়ে গতকাল ভোরে হত্যাকাণ্ডে জড়িত বায়েজিদকে গ্রেপ্তার করেন তারা।